Vrou ure later gevind ná KZN-plaasaanval(Argieffoto: Maroela Media) ŉ 54-jarige vrou wat Woensdagaand op ŉ plaas in die Stanger-omgewing in KwaZulu-Natal glo aangerand is, is eers etlike ure daarna in haar huis deur paramedici gevind en behandel. Sers. Bonnie Nxumalo, woordvoerder van die polisie, sê die vrou is die aand omstreeks 21:30 deur drie verdagtes in haar huis by Doesberg, Stanger, oorval. “Die verdagtes het haar na bewering met messe aangerand.” Volgens Nxumalo is die mans met ŉ televisiestel en selfone vort. “Die polisie in Stanger ondersoek ŉ saak van huisroof. Nog niemand is in hegtenis geneem nie.” Volgens die Blue Hawk-veiligheidsdiens is die vrou Donderdag ná 16:00 in haar huis aangetref. Paramedici van ŉ plaaslike nooddiens was op die toneel en het haar dadelik begin behandel. Sy is per ambulans na ŉ nabygeleë hospitaal geneem vir verdere mediese behandeling. Volgens die veiligheidsdiens is die vrou glo ŉ huurder op die plaas en het alleen in die huis gebly.